CELEX: C2006/048/81
Language: sk
Date: 2006-02-25 00:00:00
Title: Vec T-9/06: Žaloba podaná  17. januára 2006  – Equant Belgium/Komisia

25.2.2006   
            
            
               SK
            
            
               Úradný vestník Európskej únie
            
            
               C 48/43
            
         Žaloba podaná 17. januára 2006 – Equant Belgium/Komisia
   (Vec T-9/06)
   (2006/C 48/81)
   Jazyk konania: angličtina
   Účastníci konania
   
      Žalobkyňa: Equant Belgium SA (Brusel, Belgicko) (v zastúpení: T. Müller-Ibold, T. Graf, advokáti)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť:
               
                           (i)
                        
                        
                           rozhodnutie Európskej komisie zo 6. decembra 2005 o odklade podpisu zmluvy obsiahnutej v jej staršom rozhodnutí z 3. novembra 2005 o pridelení zákazky v rámci nasledujúceho konania: „Výzva k predloženiu ponúk v užšom tendri č. ENTR/04/011 – časť 1 Zabezpečené transeurópske telematické služby medzi správnymi orgánmi (s-TESTA)“,
                        
                     
                           (ii)
                        
                        
                           rozhodnutie Európskej komisie z 27. decembra 2005, ktorým bola zamietnutá ponuka podaná Equant/HP v rámci výzvy k predloženiu ponúk v užšom tendri č. ENTR/04/011 – časť 1 „Zabezpečené transeurópske telematické služby medzi správnymi orgánmi (s-TESTA)“ a konkludentne vziať späť svoje rozhodnutie z 3. novembra 2005 v prospech Equant/HP, a
                        
                     
                           (iii)
                        
                        
                           rozhodnutie Európskej komisie oznámené žalobkyni v tom istom liste z 27. decembra 2005 o výbere iného záujemcu, ktorému bude pridelená zákazka v rámci výzvy k predloženiu ponúk v užšom tendri č. ENTR/04/011 – časť 1 „Zabezpečené transeurópske telematické služby medzi správnymi orgánmi (s-TESTA)“,
                        
                     
         
               —
            
            
               prijať akékoľvek iné opatrenia na nápravu, ktoré Súd prvého stupňa považuje za daných okolností za primerané, a v každom prípade,
            
         
               —
            
            
               zaviazať Komisiu na náhradu trov konania ako aj iných poplatkov a výdavkov, ktoré vznikli spoločnosti Equant v súvislosti s touto žalobou.
            
         Žalobné dôvody a hlavné tvrdenia
   Žalobkyňa podala vo verejnom obstarávaní týkajúcom sa zákazky Komisie č. 2004/S 137-116821 „časť 1 Zabezpečené transeurópske telematické služby medzi správnymi orgánmi (s-TESTA)“ Komisii ponuku spoločne s ďalšou spoločnosťou. Listom z 3. novembra 2005 Komisia žalobkyni oznámila, že jej spoločná ponuka bola v súťaži vybraná. Listom zo 6. decembra 2005 však Komisia žalobkyni oznámila, že sa z dôvodu skúmania ďalších ponúk rozhodla odložiť podpísanie zmluvy. Ďalším listom z 27. decembra 2005 Komisia žalobkyňu upovedomila o svojom rozhodnutí zamietnuť spoločnú ponuku žalobkyne z dôvodu, že táto ponuka nebola v súlade s podmienkami verejného obstarávania a prideliť zákazku inému záujemcovi.
   Na podporu svojho návrhu na zrušenie vyššie uvedených rozhodnutí žalobkyňa najprv podrobne spochybňuje tvrdenia Komisie o tom, že niektoré časti jej ponuky, najmä vzdanie sa jednorazových vstupných poplatkov na počiatočné obdobie dvoch rokov, zahrnutie päťročného obdobia poskytovania zľavy pri stanovovaní cien a jej množstevná zľava z mesačných poplatkov za sprevádzkované prístupové body, boli v rozpore s podmienkami verejného obstarávania. Žalobkyňa sa domnieva, že Komisia sa dopustila zjavného nesprávneho posúdenia, keď konštatovala údajný nesúlad, a preto sú napadnuté rozhodnutia protiprávne.
   Žalobkyňa ďalej uvádza, že Komisia, ktorá sa opierala o nepodložený výklad podmienok verejného obstarávania, porušila zásadu transparentnosti, nariadenie č. 2342/2002, ako aj zásadu rovnosti zaobchádzania, zásadu proporcionality a správneho úradného postupu tým, že žalobkyňu nevyzvala na objasnenie, alebo že nevyužila iné menej obmedzujúce opatrenia. Nakoniec žalobkyňa uvádza, že Komisia rovnako porušila zásadu legitímnej dôvery ako aj právo na obhajobu a povinnosť odôvodniť svoje rozhodnutia.